Zvolenská, Zuzana, ministerka zdravotníctva SR (2014-05-15):
Pán poslanec, napriek tomu, že naozaj máte pravdu, že pre asi kohokoľvek, kto priamo neštudoval informatiku, sú tieto veci naozaj ťažké, práve vzhľadom na to, že v rámci svojho pôvodného pracovného zaradenia, odkedy som od roku 2002 v systéme, som už 10 rokov členom rôznych skupín za rôznych ministrov, ktoré skutočne pripravujú tento projekt, lebo toto nie je projekt informatický, toto je projekt spoločenský a v prvom rade bolo treba nastaviť veci, ktoré majú byť obsahom jeho. Keď sa vrátim k tomu, čo ste povedali na začiatku, čo sa deje s ESO-m 1, musím povedať, že som v nej venovala dve tretiny prezentácie práve tomu. A môžem aspoň to zhrnutie teda zopakovať, aby som to neopakovala celé, a zopakujem to určite veľmi rada, pretože ESO 1 bolo ukončené tak, ako ukončené malo byť, s tým, že veľmi sa divím, že práve upozorňujete na dodatok č. 2, ktorý nie je v poriadku. Ten skutočne zmenil obsah tejto zmluvy. A zmenil ho dosť výrazne, pretože jednoducho z veci, ktorá skutočne podlieha pod eurofondy, veľmi jednoducho povedané, naozaj pod zložitú štruktúru, je to ťažký projekt, je to náročný finančný projekt, vyňať hardvér, nahradiť ho v tej sume softvérom, podpísať dodatok bez toho, aby ten predmet, ktorý ste tam dodali ako nový, bol verejne obstaraný, je veľmi zásadná a hrubá chyba v procese ako takom. A skutočne musím povedať, že toto je jedna z vecí, ktoré naozaj to zastavili, a urobili sme zmeny v štruktúre. A musím ale aj čestne povedať, že tu je veľa hráčov, ktorí sú zodpovední, či už ministerstvo financií, Úrad vlády, ministerstvo zdravotníctva. Toto nie je len maslo na vašej hlave. Tu sú hráči, kde Úrad pre verejné obstarávanie skutočne to povie. Na to nadväzuje takzvaný, teda vy to voláte ESO 2, to je NZIS, ktorý zabezpečuje to, že tieto služby, ktoré sú pripravené, ale práve kvôli tomuto dodatku, to bola tá moja otázka, na čom ste si chceli ten eHealth spustiť, pretože ministerstvo financií svoj prístup vám nedodržalo a ono neobstaralo ten hardvér, tak, ľudovo povedané, niet servera, na ktorom by sa to bolo dalo spustiť včas, a my sme museli dohnať túto stratu časovú, nadväzné služby z toho dôvodu sa obstarávajú až potom, takže kedy to bude hotové, to si prečítajte v návrhu zákona, tie nadväzné služby hovoria o tom, že služby, ktoré sa vyvinuli a sú funkčné sa budú takzvane roll out alebo teda šíriť ďalej. A potrebujeme skutočne to, čo teraz sme zastavili, obstarávanie z dôvodu skutočne zodpovednosti za čerpanie verejných zdrojov, pretože nemôžeme si dovoliť, aby sme nedočerpali európske peniaze. A pod jasným vecným prísľubom ministerstva financií, že ich dostaneme v ďalšom období, tak tá druhá časť hovorí o vybavení infraštruktúry aj druhej strany, poskytovateľov zdravotnej starostlivosti, poisťovní, a o tom, aby to, čo bolo v jednotke vyvinuté za tie peniaze, sa mohlo šíriť a skutočne sa spustiť najprv pilotným a následne projektom celoplošným do života. To, kedy to bude hotové, vidno z návrhu zákona, ktorý dávame, posúvame, je to stále do roku 2016, posúva sa približne o rok táto implementácia, lebo zohľadňuje to, že v rámci meškania tej druhej časti nie je pripravený terén svojou infraštruktúrou a časť mešká preto, pretože ten dodatok č. 2 nebol v poriadku, nebola pripravená štúdia realizovateľnosti a osem mesiacov sme ju museli robiť. Vy ste skutočne a objektívne zastavili všetky práce na eHealthe na dva roky. (Potlesk.)